25 ud af de 27 byrådsmedlemmer i Thisted Kommune er blevet enige om næste års budget. Kun Liberal Alliance og SF står uden for aftalen. Borgmester Ulla Vestergaard (soc.dem) er glad for den brede opbakning. - Vi er heldigvis i en situation, hvor vi har mulighed for at løfte områder i kommunen, hvor vi oplever, at der er flere og flere, der har brug for hjælp. Derudover har det været vigtigt for os at holde et fokus på den grønne omstilling og sikre spændende projekter inden for byudvikling, fortæller Ulla Vestergaard. Millioninvesteringer I en pressemeddelelse fra kommunen er der sat fokus på socialområdet, hvor der er afsat 87,5 millioner kroner frem mod 2025 for at sikre "en langsigtet og bæredygtig udvikling til gavn for blandt andet de borgere, der benytter sig af de sociale tilbud i Thisted Kommune." Det andet fokuspunkt i budgetforliget er den grønne omstilling, hvor der er blevet sat penge af til at udarbejde en energi- og ressourcestrategi, der understøtter arbejdet fra Klimaalliancen Thy. Målet er en markant CO2-reduktion frem mod 2030. Endelig er der afsat 52,5 millioner kroner fra 2022 til 2024 til at sætte gang i et byudviklingsprojekt i Thisted med etablering af nye boliger og eventuelt erhverv. Før budgetforliget er endeligt vedtaget, skal det behandles anden gang af kommunalbestyrelsen 12. oktober.
Socialområdet, klimaudfordringerne og byudvikling bliver helt centrale dele af budgettet for 2022 i Thisted Kommune.